Din cauza atacului masiv cu rachete al trupelor ruse asupra Ucrainei în noaptea de 29 martie, Polonia a ridicat în aer avioane militare, a informat Comandamentul Operațional al Forțelor Armate din Polonia pe rețeaua de socializare X .
"În această seară, se observă o activitate intensă a aviației cu rază lungă de acțiune a Federației Ruse, legată de atacuri cu rachete asupra unor obiective de pe teritoriul Ucrainei. Au fost inițiate toate procedurile necesare pentru a garanta siguranța spațiului aerian polonez", se arată în mesaj.
Armata poloneză a avertizat cetățenii că, în urma acțiunilor aeronavelor poloneze și aliate, nivelul de zgomot ar putea crește, în special în partea de sud-est a țării.
În timpul atacului rusesc din 24 martie, una dintre rachetele rusești a trecut granița dintre Ucraina și Polonia. Și atunci Forțele Armate ale Poloniei au ridicat avioane de luptă în aer, dar nu au făcut nimic pentru a opri amenințarea, deoarece erau siguri că racheta rusă va părăsi spațiul aerian al țării.
Nu a fost prima dată când rachete rusești au zburat în spațiul aerian polonez și nici prima dată când armata poloneză le-a urmărit doar. Pe 29 decembrie, racheta rusă a stat aproape trei minute deasupra Poloniei și a parcurs o distanță de aproximativ 40 de kilometri. De asemenea, în timpul bombardamentului masiv rusesc asupra Ucrainei, rachetele au căzut deja pe teritoriul Poloniei.
Vineri, 29 martie, în jurul orei cinci dimineața, rachetele de croazieră lansate de bombardiere strategice rusești au început să atace regiunile de vest ale Ucrainei: Liov, Ivano-Frankivsk, Hmelnytski.
Drone şi rachete ruse au vizat în noaptea de joi spre vineri centrale electrice în centrul şi estul Ucrainei, a anunţat vineri ministrul energiei ucrainean, Gherman Galuşcenko, în timp ce Polonia a informat în legătură cu o supraveghere întărită a spaţiului aerian polonez, informează AFP.
O alertă aeriană a fost declanşată în noaptea de joi spre vineri pe teritoriul întregii Ucrainei.
Acest "atac masiv" a vizat mai multe ţinte, în special situri pentru producţia de energie în regiunile Dnipropetrovsk, Poltava şi Cerkasî, a precizat Galuşcenko.
Guvernatorul regiunii Dnipropetrovsk, Sergii Lisak, a anunţat la rândul său, într-un comunicat, că "în această noapte, forţele de apărare aeriană ucrainene au doborât zece drone deasupra regiunii, în districtele Pavlograd, Krivoi Rog, Dnipro, Kameanske. Patru rachete au fost distruse deasupra oraşului Dnipro".
"Mai multe instalaţii energetice au fost avariate (...). Un bărbat a fost rănit la una dintre ele", a adăugat Serhîi Lisak.
La Kameanske, o cooperativă agricolă a fost lovită şi cinci persoane au fost rănite: o fetiţă de cinci ani şi două femei de 19 şi 47 de ani, care nu au necesitat spitalizare, şi doi bărbaţi de 36 şi 47 de ani care se află într-o stare gravă.
Rusia a lansat în cursul nopţii un puternic atac aerian asupra instalaţiilor energetice din Ucraina, folosind diferite tipuri de rachete şi drone de atac, relatează Ukrainskaia Pravda.
Apărarea aeriană ucraineană a anunţat că a distrus 84 din cele 99 de ţinte aeriene inamice folosite de Rusia pentru a ataca Ucraina. Potrivit armatei ucrainene, au fost lansate 60 de drone Shahed, trei rachete Kinjal, două rachete Iskander-M şi patru rachete de croazieră Iskander-K, 9 rachete ghidate X-59 şi 21 de rachete de croazieră X-101/X-555, lansate de la bordul avioanelor.
Armata ucraineană a precizat că forţele sale aeriene au distrus 58 dintre dronele de atac lansate de Rusia şi 26 dintre cele 39 de rachete. Chiar dacă mare parte dintre acestea au fost interceptate, atacurile ruseşti au reuşit să lovească centrale termice şi hidroelectrice din centrul şi vestul Ucrainei, a anunţat vineri operatorul Ukrenergo. Oficialii regionali au declarat că forţele ruseşti au atacat infrastructura din districtul Kamianske, în apropiere de oraşul Dnipro. Cel puţin o persoană a fost rănită, au adăugat aceştia. Ministrul ucrainean al energiei, German Galuşcenko, a declarat, de asemenea, că au fost atacate instalaţiile energetice din regiunile Dnipropetrovsk, Poltava şi Cerkasî. "Instalaţiile de generare a energiei electrice au fost vizate de drone şi rachete", a declarat Galuşcenko pe Facebook.